《阻风》
清代·卢道悦

陆行无风波，偶嫌路纡折。中心希所求，水程较直截。

鼓棹正中流，陡遇风威捩。日行十馀里，毋乃所望缺。

欲速适为累，悔不从迂拙。迎面挂席来，疾行飞鸟灭。

帆樯非不同，迟速何殊绝？长年前致词，前程难预决。

万事贵顺天，人力徒劳竭。明日风势回，迟速又更迭。

乃知天下事，安分自怡悦。寄语山中人，待时养明哲。

作者简介：卢道悦（1640-1726）字喜臣，号梦山，山东德州人，康熙九年进士，官河南偃师知县，多惠政。著有《公馀漫草》《清福堂遗稿》。